Østfold Energi

Historie fra 1900 til 1997

1900: 10. januar meddeler Norsk Elektrisk Aktiebolag at det elektriske anlegget er ferdig for avlevering til Sarpsborg Elektricitetsverk. Byen får strøm fra kraftverket til Borregaard ved Sarpsfossen. 15. mars er Fredrikshalds Elektricitetsværk i gang med levering av kraft fra kommunens eget kraftverk i Porsnesfossen. Kjøpmann Henrik Mysen kjører i gang sitt private kraftverk i Spinnerifossen i Eidsberg. Verket leverer til en rekke boliger og forretninger i Mysen sentrum.
1907 til 1920 - Starter kommunene Moss, Askim, Skjeberg, Spydeberg, Rakkestad, Varteig, Råde, Rygge, Trøgstad, Jeløy, Skiptvet, Torsnes, Degernes, Våler og Svinndal og Berg, produksjon av strøm.
1924: Fredrikshalds Elektricitetsværk og Fredrikshalds Gasværk slås sammen til et selskap, Fredrikshalds Lysverker. Ved byens navneforandring i 1928 forandres navnet til Halden Lysverker. Brekke kraftstasjon i Halden settes i drift.
1950: Rømskog er den siste kommunen i Østfold som etablerer kommunalt e-verk. Også denne kommunen får kraft fra kraftstasjonen i Ørjefossen.  
1960 til 1987 - Kommuner og elverk slås sammen. Eidsberg og Mysen slås sammen til Eidsberg kommune. Eidsberg Elverk blir navnet på det fusjonerte selskapet. Rakkestad og Degernes slås sammen. Øymark og Rødenes slås sammen til Marker kommune som oppretter Marker Elektrisitetsverk. Kommunesammenslutning mellom Halden, Berg og Idd. E-verkene samles i Halden Elverk. 
1988: Østfold Energiverk A/S stiftes, og Østfold Kraftforsyning blir en del av Østfold Energiverk. Sarpsborg-regionens Energiverk etableres som et felles selskap for Sarpsborg Elverk, Varteig Elektrisitetsverk, Skjeberg Elektrisitetsverk og Tune Elektrisitetsverk. Sistnevnte trakk seg fra sammenslutningen etter seks måneder. Hobøl Elverk fusjonerer med Moss Lysverker.
1991: Den nye energiloven trer i kraft. Østfold Energiverk fremstår som et fylkesverk. Følgende e-verk fusjonerte 1. januar med Østfold Energiverk A/S: Sarpsborg-regionens Energiverk, Onsøy Elektrisitetsverk, Moss Lysverker, Askimregionens Elverk, Eidsberg Elverk, Marker og Rømskog Elverk og Tune E-verk. Fredrikstad, Råde, Rygge, Rakkestad og Trøgstad valgte å ikke bli en del av Østfold Energiverk.
1997: Østfold Energiverk A/S endrer navn til Østfold Energi AS.

Vannkraft

Selskapet eier vannkraftverkene Borgund, Nyset-Steggje, Ørje, Eldrevatn kraftverk og Brekke kraftstasjon. Årlig egen vannkraftproduksjon er ca. 1679 GWh. Østfold Energi er medeier i Siso Energi, som eier og driver de tidligere Elkem-verkene Siso og Lakshola i Nordland. I tillegg er selskapet medeier i Haldenvassdragets brukseierforening (35,4 %) og Norsk Grønnkraft (25 %).

Fjernvarme

Selskapet eier til sammen fem fjernvarmeanlegg i henholdsvis Sarpsborg (sentrum, Grålum og Kalnes), Rakkestad og Halden (Torpum). I tillegg bygger Østfold Energi fjernvarme i Mysen og har flere prosjekter under utvikling.

Vindkraft

Østfold Energis vindkraftsatsing foregår gjennom de deleide selskapene Zephyr, Midtfjellet Vindkraft, Kvalheim Kraft, Haram Kraft, Sula Kraft og Norsk Grønnkraft. Selskapet eier 50 % av Kvalheim Kraft AS som eier Mehuken vindpark. Årsproduksjonen i Kvalheim Kraft var på 11,3 GWh i 2008. I 2010 ble vindkraftparken utvidet fra fem til tretten turbiner. Etter utvidelsen er årsproduksjonen ved vindparken på ca. ca. 65 GWh. Østfold Energi eier også 33,33 % av vindkraftselskapet Zephyr og 33,33 % av Midtfjellet Vindkraft.